
REZUMATUL CURSULUI 


I. Noţiuni introductive 

° Definiţii : 

— Neuropsihologia este ştiinţa interdisciplinară care se ocupă cu studierea fenomenelor 
psihice, ca rezultate ale activităţii integratoare a centrilor nervoşi superiori. 

— Neurocibernetica este ştiinţa interdisciplinará care se ocupă cu studierea proceselor şi 
mecanismelor specifice sistemului integrator, care stau la baza achiziției, procesării, stocării şi 


bgi ge... 


II. Actul şi arcul reflex în integrare 

Funcţia de integrare a organismului este realizată de subsistemul neuroendocrin în baza 
mecanismului cunoscut sub denumirea de act reflex (neuroendocrin), care reprezintă o procesualitate 
ce excede calitativ conceptul cartezian. Suportul material la nivelul căruia se realizează această 
procesualitate poartă denumirea de arc reflex (neural, endocrin sau neuroendocrin). Arcul reflex este 
alcătuit din următoarele componente: receptorul — care, la impactul cu stimulul adecvat, gene-rează 
semnalul-informatie (electroionic sau hormonal); calea aferentă — cu rol de canal purtător de semnale- 
informaţie spre componenta de procesare; centrul reflex — care procesează semnalele-informatie şi 
generează semnalele-comenzi; calea eferentă — cu rol de canal purtător de semnale-comenzi spre 
componenta de execuţie a acestora; efectorul — care execută într-o modalitate adecvată comanda 
primită de la centru gi aferentafia inversă — cu rol de canal purtător de semnale-informatie spre 
centrul reflex despre modul în care efectorul a îndeplinit comanda primită, permiţând intervenţia 
corectoare a centrului în cazul apariţiei unor abateri în execuţia comenzii; prezenta aferentatiei inverse 
conferă arcului reflex valoarea unui sistem cu autoreglaj. 


III. Unitatea anatomo-funcţională a sistemului integrator 

Arcul reflex neural reprezintă unitatea anatomo-functionalá a subsistemului nervos şi nu 
neuronul, aşa cum in mod greşit se mai susține încă. Greşeala provine din inconsecventa cu care sunt 
definite anumite noțiuni şi, nu de puţine ori, din faptul că mai există încă autori de lucrări ştiinţifice 
care, din lipsă unei concepţii unitare de gândire, nu pot atribui respectul cuvenit cuvântului scris. Prin 
unitate anatomo-func-tionalá (şi nu structural-functionalá, sintagma fiind cel puţin o iteratie) trebuie 
să se înţeleagă nu cea mai mică parte dintr-un întreg, ci cea mai mică parte dintr-un întreg, la nivelul 
căreia se realizează funcţia între-gului care o cuprinde. Cum funcţia subsistemului nervos este 
integrarea şi cum aceasta nu poate avea loc decât la nivelul arcului reflex, independent de gradul lui 
de complexitate, neuronul nu poate avea calitatea de unitate anatomo-functionalá. Din definiţia dată 
mai sus, rezultă că cel mai simplu arc reflex este format din cel puţin patru neuroni, între care se 
stabilesc trei sinapse neuro-neurale; se deduce de aici că nu există arcuri reflexe monosinaptice, ci 
numai polisinaptice. Ceea ce se consideră a fi un arc reflex monosinaptic nu reprezintă altceva decât o 
parte a adevăratului arc reflex. Neuronul este parte componentă a arcului reflex, desigur, principala, 
dar el singur nu poate asigura procesul integrării. Toţi neuronii, inclusiv cei specializaţi în secreția de 
hormoni, aparţin categoriei de celule excitabile, alături de fibrele musculare, unele celule endocrine şi 
epitelio-senzoriale gi celu-lele țesutului excitoconductor cardiac. Particularitatea acestei categorii 
celulare este reprezentată de capacitatea de a genera, la impactul cu stimulul, sau de a autogenera 
(celulele cardiace excito-conductoare, neuronii inspiratori bulbari cu automatism, unele fibre 
musculare netede din teritoriul visceral) o variaţie gravă a valorii potenţialului electroionic de repaus 
al membranei periplasmatice, în consecinţa căreia răspunsul celular specific devine iminent. 


IV. Tipuri de arcuri reflexe 

Toate arcurile reflexe care intră în alcătuirea subsistemului nervos sunt duble, aceasta în 
sensul că fiecare arc reflex se închide, succesiv, în doi centri nervoşi de decizie: unul subcortical, 
care asigură realizarea rapidă şi standardizată a acţiunii de răspuns şi altul cortical, care asigură 


realizarea acţiunii de răspuns nestandardizata (modulară), în conformitate cu toate circumstanţele 
semnificative ale momentului şi locului. Dacă actul reflex care se închide în primul nivel de decizie 
(subcortical) este involuntar, inconştient, dar constien-tizabil ulterior, actul reflex care se închide la 
al doilea nivel de decizie (cortical) este întotdeauna voluntar şi conştient de la început. De 
asemenea, toate actele comportamentale se realizează pe baza funcţionării unor arcuri reflexe, chiar 
dacă gradul înalt de comple-xitate al acestora scapă observaţiei şi analizei noastre. Când facem 
referire la acte reflexe simple, spunem că ele au fost determinate de un anumit stimul, iar când ne 
referim la acte comportamentale complexe, spunem că ele au fost determinate în baza anumitor 
motivații; distinc-tia este, in mare măsură, de natură formală. Desigur, de aici nu trebuie să se 
extragă concluzia greşită că între stimul şi motivaţie nu facem distincţia ce o impune complexitatea 
mai mare a celei din urmă. 


V. Funcţiile neuronului 

Între miliardele de neuroni care compun subsistemul nervos nu găsim nici unul care să nu 
fie implicat — într-un moment sau altul — în cel puţin un arc reflex; acelaşi neuron, în situaţii diferite, 
poate intra în alcătuirea mai multor arcuri reflexe. Oricare neuron, independent de zona unde este 
situat, deţine două funcţii de bază: excitabilitatea (conductibilitatea fiind o funcţie derivată din 
aceasta) şi secreția. În ultimă şi succintă analiză, excitabilitatea reprezintă o măsură a vulne- 
rabilitatii neuronului (ca şi a tuturor celulelor excitabile) faţă de acţiunea factorilor excitanti. Ca 
oricare altă celulă, neuronul, împreună cu lichidul interstitial, formează un sistem termodinamic. 
Sistemul termodinamic este alcătuit dintr-o componentă cu evoluţie lentă a parametrilor de stare şi o 
alta cu o evoluţie rapidă a propriilor para-metrii de stare; când vitezele de evoluţie ale parametrilor 
de stare ai celor două componente devin comparabile, sistemul termodinamic îşi încetează 
existenţa; în timp ce una dintre componente (mediul) se află într-o anumită stare, cea de a doua 
(celula) trece printr-o mulțime de stări posibile; viaţa biologică este condiţionată în mod esenţial de 
existenţa sistemului termodinamic celulă-mediu. Acest fapt implică şi recunoaşterea neidentitafii de 
compoziţie chimic-biochimicá a celor două medii: lichidul citoplasmatic şi lichidul interstitial; 
identitatea de compoziție dintre acestea (echilibrul termodinamic) echivalează cu dispariția 
sistemului termodinamic, adică cu moartea celulei. Evitarea acestui pericol cade, în primul rând, în 
sarcina membranei neuronale, care este prevăzută cu mecanisme de transport selectiv între cele 
două medii. Acţiunea oricărei variaţii semnificative a unor factori de mediu (excitanti) determină 
deschiderea canalelor transmembranare (canale ionice) şi îndreaptă sistemul viu (celula) spre 
moarte. În faţa unui asemenea pericol, neuronul (celula excitabilă, în general) nu are de ales, pentru 
a-şi salva viaţa, fiind obligat să reacționeze (să răspundă) prin refacerea neidentitatii de compoziție 
chimică între citoplasmă şi lichidul interstitial, concomitent cu reînchiderea canalelor deschise de 
stimul. Pompa de Na+-K+ reprezintă mecanismul prin care se realizează atât refacerea compoziţiei 
chimice (ionice) a citoplasmei — aceasta în mod direct —, cât şi reînchiderea canalelor ionice, în mod 
indirect, prin intermediul antiportului Na+/H+. De la momentul deschiderii canalelor ionice de către 
stimul şi până la reînchiderea lor şi refacerea asimetriei chimice citoplasmă-mediu, prin intermediul 
unor mecanisme consumatoare de energie (pompe ionice), trece un interval de timp de aproximativ 
două miimi de secundă (pentru neuron şi fibra musculară scheletică); eveni-mentele electroionice 
care au loc în acest interval dau conţinut potenţialului de acţiune. Mai mult de 2/3 din acest interval 
de timp neuronul este inexcitabil (excitabilitate nulă), având canalele ionice deschise; rămânând sub 
incidenţa legilor fizico-chimice, ionii Na+ pătrund pasiv în citoplasmă (faza ascendentă a 
potenţialului de acti-une), iar ionii K+ ies pasiv în interstitiu (faza descendentă pasivă a 
potenţialului de acţiune). Cea de a doua proprietate a neuronilor este secreția (sinteza şi eliberarea) 
de mediatori şi neuromodulatori; neuro-secretia de hormoni nu reprezintă decât o specializare pe o 
altă direcţie, dezvoltată din ceea ce este general valabil la oricare neuron. Abundenta ergastoplasmei 
în neuroni dovedeşte că aceştia sunt celule prin excelenţă secretorii. 


VI. Proprietăţile neuronului. Relaţii interneuronale 

Excitabilitatea (ca şi conductibilitatea), ca proprietate esenţială a neuronului, este condiţionată 
de funcționarea canalelor ionice aflate în starea închisă. Canalul ionic este format din patru subunități 
proteice lungi, dispuse paralel şi diametral unele faţă de altele, astfel încât să delimiteze între ele un 
spaţiu canalicular cu diametrul de aproximativ 8 A. Subunităţile străbat grosimea membranei de la o 
faţă la alta, astfel încât lungimea canalului depăşeşte cu puţin grosimea acesteia (100 A). Atunci când 
canalul este deschis, citoplasma comunică liber cu lichidul interstitial, permițând mişcarea prin el a 
tuturor moleculelor şi ionilor ale căror dimensiuni sunt inferioare diametrului acestuia. Starea deschisă 
a canalului este una tranzitorie şi de foarte scurtă durată, aceasta deoarece libera comunicare dintre 
cele două medii îndreaptă neuronul spre moarte prin egalizarea concentratiilor ionilor şi moleculelor 
mici de cele două părţi ale membranei. În timpul unui potential de acţiune, în baza gradientilor 
electrochimici proprii, ionii Na+ pătrund în citoplasmă, iar ionii K+ ies în interstitiu, ceea ce afectează 
grav, în primul rând, activitatea enzimelor implicate în metabolism. În aceste condiții de maximă 
gravitate, neuronul angajează pompa de Na+-K+, care — cu consum de energie (ATP) — scoate la 
exterior ionii Na+ şi reintroduce în citoplasmă ionii K+, până la refacerea stării inițiale. 

Un canal ionic deţine o singură stare deschisă şi mai multe stări închise; când canalul ionic 
este deschis, excitabilitatea este nulă (perioada refractară absolută), iar când este închis, ea poate lua 
orice valoare cuprinsă între o limită minimă (atunci când fermitatea închiderii este maximă) şi una 
maximă (atunci când fermitatea închiderii este minimă). Excitabilitatea nu este o constantă neuronală, 
ci valoarea ei este funcţie de gradul de fermitate a închiderii canalului ionic, fermitate ce poate varia, 
la acelaşi neuron, de la un moment la altul; când fermitatea închiderii este redusă, deschiderea 
canalului ionic poate fi realizată de un stimul cu intensitate mică, iar când fermitatea închiderii este 
crescută, deschiderea nu poate fi realizată decât de stimulii cu intensitate corespunzător mai mare. 
Dar, excitabilitatea neuronului variază şi în funcţie de alte variabile: densitatea canalelor ionice, viteza 
de lucru a pompei de Na+-K+, concentraţia externă a ionilor K+, temperatura mediului extern, nivelul 
de moment al metabolismului energetic etc. 

Obligati la interrelaţii funcționale complexe, neuronii se leagă între ei (precum şi cu efectorii) 
prin intermediul sinapselor. Prezenţa acestora determină polarizarea funcțională a oricărui neuron. 

Oricare sinapsă este caracterizată de o dinamică accentuată (plasticitate) atât în plan 
anatomic, cât şi funcţional, ceea ce face ca la nivelul ei să aibă loc o serie întreagă de procese 
implicate în codifi-care-recodificare a semnalelor, în memorie etc. Plasticitatea sinapselor este 
accentuată şi în privinţa tipului de neuromesager eliberat, deşi această specificitate vizează 
programul genetic al neuronului pre-sinaptic şi nu sinapsa în sine, neuron care, într-o anumită etapă, 
colinergic fiind, poate deveni, în anumite circumstanţe, adrenergic, sau chiar producător de 
neuromesager inhibitor. De aici se desprinde concluzia că în programul genetic al oricărui neuron 
există posi-bilitatea, sub formă de potentialitate, de sintetizare a oricărui neuromesager. 

În afara relaţiilor prin intermediul sinapselor, neuronii invecinati stabilesc între ei şi relaţii 
nonsinaptice (electrotonice), prin intermediul cărora îşi condiţionează reciproc starea de excitabilitate. 
Este vorba de transmisia efaptică, implicată atât în procesele de propagare pe fibre vecine, cât şi în 
procesele de iradiere a excitabilitatii la nivelul centrilor nervoşi. Prin această din urmă implicatie se 
asigură conditionarea reflexă în primele ei faze. Iminenta transmisiei efaptice la nivelul fibrelor şi la 
nivelul centrilor nervoşi condiționează dispunerea atât a axonilor şi dendritelor în cadrul nervilor 
spinali şi cranieni, cât şi dispunerea în spaţiu a corpilor celulari în centrii nervoşi. 


VII. Circuite neuronale 

Înlănţuirea neuronilor respectă o anumită logică funcțională, astfel încât putem distinge mai 
multe tipuri de circuite: lineare, convergente, divergente, reverberante etc. şi combinaţii între 
acestea. Circuitele reverberante, întâlnite cu precădere în formaţia reticulată, sunt implicate nu 
numai în întreținerea tonusului funcțional al altor centrii (de ex.sistemul activator), ci şi în memoria 
de scurtă durată. Viteza de circulație a potentialelor de acțiune pe asemenea circuite este 
determinată, în primul rând, de numărul de sinapse din circuit, sinapse la nivelul cărora întârzierea 


este remarcabilă (în medie 0,5 miimi de secundă), întrucât viteza de propagare pe filetele axonice şi 
dendritice, care poate depăşi 500 Km/h, poate fi neglijată, având în vedere dimensiunile corpului 
omenesc. Prin numărul şi dispoziţia în spaţiu a sinapselor, ca şi prin ordinea în timp a intrării lor în 
funcție, circuitele neuronale pot asigura o serie întreagă de modalități de codifi-care a mesajelor 
neuronale (sumare, ocluzie, facilitare etc.). 


VIII. Centrii nervoşi 

Corpii celulari ai neuronilor se grupează în formaţiuni cenuşii, care poartă denumiri diferite, în 
general, după criterii mai puţin ştiinţifice. Asemenea grupări nu se realizează în mod aleatoriu, ci în 
baza unor criterii funcționale (inclusiv criteriul bazat pe posibilitatea transmisiei efaptice) şi cu 
respectarea principiului „cu material puţin, maximum de eficienţă”. Dacă oricare centru nervos este o 
grupare de corpi celulari, nu oricare grupare de corpi celulari are valoare de centru nervos. Gruparea 
de corpi celulari neuronali, la nivelul căreia au loc procese de achiziţie, prelucrare şi stocare de 
informaţii privitoare la o anumită categorie de stimuli, precum şi procese de elaborare, modulare şi 
corectare a comenzilor destinate unei categorii determinate de efectori, constituie o formaţiune 
cenuşie cu valoare de centru nervos. Restul aglomerărilor de corpi celulari, care nu îndeplinesc aceste 
funcţii, reprezintă formaţiuni necentrice, cu caracter auxiliar, chiar dacă de importanţă majoră în 
funcţionarea centrilor nervogi propriu-ziși. În această categorie se includ, printre alte formaţiuni 
cenuşii, ganglionii de pe traiectul nervilor senzitivi spinali şi cranieni, ganglionii de pe traiectul 
nervilor efectori simpatici şi parasimpatici etc. Noţiunea de centru nervos implică, desigur, o 
delimitare nu numai anatomică, ci şi funcțională a aglomerării de corpi celulari şi, pe această bază, s-a 
ajuns cu uşurinţă la exagerarea lucrurilor, până la admiterea localizării stricte în centrii a anumitor 
funcții, ca şi când sistemul nervos ar fi o asociere sumativă, un conglomerat de centrii cu autonomie 
funcţională reală. Localizationismul dus dincolo de limitele admisibile — din nefericire, revigorat in 
prezent — nu face decât să prejudicieze latura conceptuală a domeniului şi, implicit, să reducă, în sfera 
medicală, eficienţa actului terapeutic. De aici nu trebuie să se extragă concluzia greşită că pledăm 
pentru considerarea sistemului nervos ca un sumum de centrii nervogi egali în importanţă şi 
omnipotenti. El reprezintă o asociere integrativă de centrii cu potentialitáti multiple, chiar dacă, în 
anumite condiții — cele normale din perspectivă statistică —, ei se dovedesc specializaţi în realizarea 
unor categorii de funcţii şi capabili să se substituie — între anumite limite — reciproc. Pierderea din 
vedere a caracterului profund unitar al sistemului nervos a condus, spre exemplu, la afirmaţia — nu de 
multă vreme vehiculată — că cel mai sofisticat computer pe care omul şi-l poate imagina, nu 
echivalează nici măcar cu un centimetru pătrat din cortexul cerebral, neglijându-se realitatea că, nu 
numai un centimetru pătrat, dar chiar cortexul cerebral în întregime, fără celelalte componente ale 
sistemului, nu reprezintă nici o valoare funcţională pentru organism. Centrii nervogi sunt, de regulă, 
ierarhizati valoric de către diverşi specialişti după importanţa pentru organism a funcţiilor pe care se 
consideră că le controlează, neglijându-se realitatea că, în faţa vieții trăită la modul propriu, funcţiile 
organismului dețin aceeaşi valoare. Că o anume ierarhizare a centrilor nervoşi este nu numai posibilă, 
ci ŞI necesară, reprezintă un adevăr incontestabil. Ne vom referi la un singur şi edificator exemplu: 
cortexul cerebral (neo- şi paleocortexul) ocupă locul prim într-o ierarhie posibilă nu pentru că 
răspunde de integrarea celor mai importante funcţii ale organismului, ci pentru că el reprezintă sediul 
central unde converg informaţiile provenite de la toți receptorii din organism, fără nici o excepţie, el 
trimite comenzi — direct sau indirect — la toți efectorii, pentru că define numărul maxim de neuroni de 
asociaţie şi pentru că neuronii ce îl compun sunt dispuşi în suprafață şi nu în volum, ceea ce conferă 
mult mai multiple posibilităţi de interconectare sinaptică şi nonsinaptică (efaptică). 

După cortexul cerebral (neo şi paleocortex), locul al doilea în ierarhie este ocupat de 
hipotalamus, chiar dacă nu considerăm relaţia lui anatomo-functionala cu paleocortexul, întrucât 
acesta are relații cu multi receptori şi efectori. Denumirea de diencefal, in care acesta este cuprins 
alături de talamus, deţine un prefix care trebuie înțeles nu atât ca „dublu”, cât ca „al doilea” (ca 
importanţă într-o asemenea ierarhie posibilă), chiar dacă, ab initio, sensul era cel dintâi. 


IX. radierea şi concentrarea excitabilitátii. Conditionarea reflexă 

În baza relaţiilor nonsinaptice, între diversele zone ale centrilor nervoşi se stabilesc raporturi 
funcționale prin intermediul modificărilor de excitabilitate. Astfel, un focar de excitație apărut într-o 
anumită zonă a unui centru, determină în jur, pe o distanţă proporțională cu inten-sitatea excitatiei, o 
creştere a excitabilitatii neuronilor, în prima fază, şi o scădere a acesteia, in faza a doua. Este vorba 
despre inducția simultană pozitivă, în prima fază şi negativă în cea de a doua. Fenomenul se explică 
prin transmisia numită efaptică şi poate fi mai uşor înţeles dacă facem referire la cortexul cerebral 
(deşi fenomenul este prezent la nivelul oricărui centru, inclusiv la nivelul centrilor medulari). Să 
considerăm o porţiune plană din scoarţa cerebrală, alcătuită din corpi celulari neuronali care au 
aceeaşi valoare a potenţialului de repaus (aceeaşi excitabilitate), în mijlocul căreia un grup de câțiva 
neuroni sunt depolarizati de semnale sosite aici de la câmpul receptor propriu. Depolarizarea acestora 
se concretizează în negativarea electroionică a suprafeţelor lor externe, datorită prezenţei aici a ionilor 
de clor, rămaşi după influxul de sodiu. Ne aflăm, astfel, în faţa unei zone plane electropozitive 
(neuroni cu canalele ionice închise la acelaşi grad de fermitate), în centrul căreia se află o zonă 
restrânsă electronegativă (focar excitat, în care neuronii au excitabilitate nulă). Este esenţial să 
precizăm care sunt purtătorii de sarcină de la suprafeţele externe ale neuronilor din cele două zone, 
cea centrală (focar) şi cea periferică, precizare pe care cei mai multi specialişti o ignoră. Pe suprafaţa 
externă a neuronilor din focar, sarcinile negative sunt purtate de ionii CI-, iar pe suprafaţa externă a 
neuronilor din jur sarcinile pozitive sunt purtate de ionii H+ şi ionii Na+. Între ionii de semn contrar 
se exercită reciproc forte de atracţie electrostatică; dat fiind faptul că fiecare dintre cei trei purtători 
de sarcină exercită o forță a câmpului egală cu unitatea, ionul de Cl- atrage cu forță egală atât ionul 
H+, cât şi ionul Na+, după cum fiecare dintre aceştia din urma atrage cu aceeaşi forță ionul Cl-. Insă, 
întrucât dimensiunile şi mobilitátile celor trei ioni în soluţie sunt diferite, primul şi singurul care se va 
deplasa va fi cel mai mic şi mai mobil, adică ionul H+. Deplasarea spre focarul negativ a ionilor H+ 
de pe feţele externe ale membranelor neuronilor din zonele pozitive din jur duce la creşterea valorii 
pH la suprafaţa acestora şi, în consecinţă, la reducerea caracterului bazic al capetelor externe ale 
subunitatilor proteice ale canalelor ionice, la slăbirea legăturilor ionilor Ca++ şi, deci, la deschiderea 
unui anumit număr subcritic de canale de Na+-K+ în aceste zone. Deşi forţa câmpului negativ din 
focarul de excitație se exercită la infinit, valoarea ei scade cu pătratul distanței. Din acest motiv, 
negativitatea focarului va disloca de pe suprafeţele externe ale neuronilor celor mai apropiaţi un 
număr mai mare de ioni H+, ceea ce va duce la deschiderea aici a unui număr de canale suficient 
pentru a determina la aceşti neuroni o scădere apreciabilă a valorii potenţialului de repaus (de la -80 
mV la -70 mV, de exemplu) şi o creştere corespunzătoare a excitabilitatii, în timp ce de pe suprafeţele 
externe ale neuronilor, din ce in ce mai îndepărtați de focar, numărul de canale ionice deschise se 
reduce din ce in ce mai mult şi excitabilitatea va creşte tot mai puţin faţă de cea iniţială (corespun- 
zătoare potenţialului de repaus de -80 mV). Acesta este fenomenul de iradiere a excitabilitafii (şi nu a 
excitatiei, cum în mod greşit încă se afirmă) în centrii nervoşi. Datorită faptului că focarul determină 
deschiderea unui număr subcritic de canale ionice, în citoplasma neuronilor din jur va pătrunde un 
număr corespunzător de ioni Na+, afectând homeostazia în plan ionic. În consecință, pompa de Na+- 
K+, în calitatea ei de mecanism homeostazic, îşi va intensifica activitatea, tinzând să refacă starea 
inițială. 

Dacă pe scoarță (sau în alţi centri nervoși, inclusiv in măduvă) apar concomitent două focare 
de excitație, atunci, în faza de iradiere, neuronii aflaţi pe linia dreaptă ce uneşte cele două focare vor 
suferi o creştere a excitabilitatii egală cu suma efectelor produse de cele două focare. Dacă se repetă 
de mai multe ori stimularea în parte conco-mitentă (unul dintre stimuli anticipând pe următorul), 
neuronii aflați pe linia dreaptă dintre cele două focare vor „„memora” pentru un timp efectele 
creşterii mai mari a excitabilitatii, astfel încât, la un moment dat, aplicarea numai a celui dintâi 
stimul va determina apariția reacției de răspuns specifică celui de al doilea focar. Principial, aceasta 
este baza condiţionării reflexe de tip pavlovian. Considerăm important să subliniem că repetarea 
aplicării celor doi stimuli (condiționat şi necondiţionat) nu este o condiţie obligatorie pentru 
elaborarea condi-tionarii reflexe; o singură asociere a acestora este suficientă în cazul in care 


semnificația stimulului necondiţionat este vitală pentru organism. Desigur, conditionarea reflexă se 
poate realiza şi cu un număr mare de focare (generate de stimuli aplicaţi într-o anume ordine), aşa 
cum — de regulă — se întâmplă în viaţa reală. Acestea sunt stereotipurile, care nu sunt rigide, ci 
dinamice. 


X. Comportamentele 

Comportamentele se bazează pe aceleaşi activităţi reflexe, dar, în toate cazurile, ele 
reprezintă rezultante ale structurării complexe a componentelor necondiționate şi condiţionate, 
structurare în care este profund implicată şi contribuţia profilului hormonal al individului. Oricare 
comportament este determinat de o motivaţie, independent de faptul că ea este sau nu conştientizată 
în timp real. 

Fiinţa umană este o entitate şi în ea se reflectă, ca dimensiuni proprii, cele patru direcții ale 
ambientului fiintarii; fiinţa umană este, deci, quadridimensională. Din acest motiv, integrarea ființei 
umane nu poate fi gândită decât ca o procesualitate unică şi unitară, chiar dacă, funcție de 
circumstanţe, ea deţine o finalitate dominantă într-o direcţie sau alta. Dacă, spre exemplificare, vom 
considera integrarea în direcție biologică, vom observa, la o analiză mai atentă, că ea — deşi deţine o 
finalitate principală de acest ordin — deţine şi finalitati care vizează, în grade diferite, atât direcţiile 
psihologică şi culturală, cât şi direcţia socială. Mai mult chiar, integrarea într-o anumită direcție — 
socială, spre exemplu — se poate realiza prin apelarea — în mod explicit, ca pretext — la integrarea pe 
o alta direcţie — biologică, spre exemplu; este cazul dineului de afaceri. 

Integrarea fiinţei umane în oricare dintre cele patru direcţii ale fiintarii întru devenire se 
realizează în baza aceluiaşi principiu cibernetic — actul de tip reflex — şi urmăreşte, aceeaşi finalitate, 
optimul entropic, chiar dacă modalităţile şi mijloacele concrete sunt diferite. Homeostazia, ca stare 
generală care exprimă nivelul optim al entropiei, poate fi afectată pe numeroase căi, aparţinând uneia 
sau alteia dintre cele patru direcţii. Independent de calea afectării şi de sfera (direcţia) din care 
provine, creşterea entropiei este sesizată la nivel cortical (cu participarea centrilor subiacenti şi a 
subsistemului endocrin) sub forma unor senzații specifice sau a unor stări mai mult sau mai puţin 
generalizate, fiecare anunțând, în fapt, apariţia unei anumite necesități în una din cele patru direcții. 
Satisfacerea necesităţii apărute, prin care nivelul entropiei este readus la valoarea optimă, se instituie 
ca motivaţie ultimă a comportamentelor, declanşate şi întreţinute prin mecanisme neuroendocrine. O 
dată cu satisfacerea necesităţii, entropia este readusă la valoarea ei optimă şi aceasta este sesizată, tot 
la nivel cortical, sub forma unor senzaţii şi/sau stări opuse ca semnificaţii celor dintâi. Starea de 
disconfort, de o anume nelinişte resimţită la apariţia necesităţii nu reprezintă decât expresia în plan 
psihic a creşterii entropiei, aşa după cum starea de confort, de o anume împăcare resimțită în timpul şi 
după satisfacerea necesităţii este expresia în acelaşi plan a revenirii entropiei la nivel optim. 

Cele patru dimensiuni ale fiinţei umane — biologică, psihologică, socială şi cultu-rală — se 
dezvoltă în ontogenie în baza tot atâtor determinări omonime (direcţiile fiintárii întru devenire). În 
fapt, dezvoltarea lor progresivă are loc prin procese unitare de integrare a fiinţei umane în sferele 
viefuirii (biologică), reflectării rafional-afective (psihologică), coexistentei pe bază de norme (socială) 
şi a valorizării prin creaţie (culturală). Deşi comune tuturor fiinţelor umane, cele patru dimensiuni 
cunosc o dezvoltare cu accentuate diferențieri individuale, cauzele fiind de natură atât genetică, cât şi 
educaţională. Determinările genetice, reprezentând doar potenfialitafi pentru devenirea fiinţei umane, 
sunt puse în valoare în cadrul procesului de instruire şi educare (învăţare). Cu toate că învăţarea poate 
fi considerată, din perspectiva fiziologică, drept un rezultat al integrării în planuri multiple — integrare 
bazată pe mecanisme de tip reflex —, din perspectiva generală a fiinţei umane ea nu poate fi redusă la 
simpla sumă a rezultatelor integrării în cele patru direcţii ale existenţei şi devenirii. Achiziţia şi 
stocarea informaţiilor nu sunt decât premise ale învăţării, procesul în sine constând în prelucrarea 
specifică la nivel cortical — nivel condiţionat atât de activitatea centrilor subiacenti, cât şi de aceea a 
subsistemului endocrin — a informaţiilor provenind din cele trei segmente temporale : prezent — cele 
receptate actual, trecut — cele stocate în memorie şi viitor — cele anticipate (prevăzute). În consecința 
unei astfel de prelucrări sunt elaborate comenzi ce se concretizează nu numai în acte comportamentale 
reci, ci şi în efecte calde, de natură psiho-afectivă. Acestea din urmă, la rândul lor, nu sunt o simplă 


„coloratură” a comportamentelor, ci componentele lor intrinseci. Ele constituie, pe de o parte, 
modalităţi hedonice de evaluare a acţiunii, pe lângă cele pur praxiologice şi, pe de altă parte, mijloace 
interioare de întreţinere şi dezvoltare a motivatiilor, pe lângă cele exterioare. 


XI. Structura fiinţei umane 

Dezvoltarea dimensiunii psihologice a fiinţei umane, deşi este un proces unitar şi fluent, poate 
fi împărțită în trei etape în funcţie de prevalența uneia sau alteia dintre determinările sale. Într-o primă 
etapă, ea se datorează exclusiv raporturilor dintre cerinţele biologice (ale Sinelui dat genetic) şi 
normele socioculturale. Întrucât normele au un pronunţat caracter restrictiv faţă de cerinţe, aceste 
raporturi au o preg-nantă tentă conflictuală, generatoare, în plan psihic, a sentimentului de frustrare. 
Valoarea forţei cu care se revendică satisfacerea cerinţelor biologice fiind o particularitate individuală, 
determinată genetic, intensitatea sentimentului de frustrare la impactul cu norma socio-cul-turală va fi 
direct proporţională cu aceasta. Într-o asemenea etapă, norma este respectată numai întrucât ea este 
impusă. În etapa a doua, dezvoltarea dimensiunii psihologice, deja apărută, are loc preponderent în 
baza raporturilor specifice dintre cerinţele acesteia (ale Eului deja constituit) şi normele socioculturale 
care, pe măsură ce îşi dezvăluie bogăţia de semnificaţii şi caracterul raţional, sunt integrate progresiv 
acestei dimensiuni, ele devenind elemente constitutive proprii şi operaţionale pentru individ. În 
această etapă, norma este respectată numai întrucât îşi dovedeşte rațional utilitatea (necesitatea). 
Respectarea normei devine, astfel, din impusă, liber consimtitá şi intensitatea sentimentului de 
frustrare se estompează. În fine, în a treia etapă, dezvoltarea în continuare a dimensiunii psihologice 
devine o dezvoltare exclusiv intrinsecă, lăuntrică, deci, o autodezvoltare în baza raporturilor interne 
specifice dintre cerințe, în general (biologice, psihologice, sociale şi culturale) şi normele 
socioculturale interiorizate şi, astfel, transformate in „bunuri” proprii (constituirea Supraeului). În 
această etapă, respectarea normei devine o chestiune nu numai liber, ci şi cu bucurie consimtitě, 
întrucât norma acționează acum din interior, unde ea a fost integrată în structurile specifice ale 
nivelului psiho-rational. Fiinţa umană devine astfel ființă morală. Respectarea normei devine o 
problemă de necesitate interioară, deoarece numai astfel se asigură, pe acest plan, valorizarea Eului în 
ochii proprii şi ai celorlalți. Din aceleaşi motive, respectarea normei, care în prima etapă genera un 
vădit sentiment de frustrare, va genera acum un sentiment de împlinire, de satisfacție. Dezvoltarea 
dimensiunii psihologice prin traversarea celor trei etape şi împlinirea integrală a conţinutului fiecăreia 
reprezintă cazul cel mai fericit, aproape de idealul fiinţei umane. În realitate, însă, indivizii umani se 
situează la distanţe diferite de acesta, întrucât dezvoltarea dimensiunii psihologice este în mai mare 
măsură dependentă de calitatea normelor şi de modul în care ele sunt aplicate, decât de forţa cu care 
se revendică cerinţele; în mai mare măsură, dar nu exclusiv. Tocmai din acest motiv subliniam mai 
sus că nu este posibilă o corelare a fiecărei etape de dezvoltare a Eului cu anumite etape ale vârstei 
biologice. Există indivizi maturi, chiar vârstnici care au rămas doar la nivelul de dezvoltare specific 
primei sau, cel mult, celei de a doua etape, după cum există indivizi tineri, adolescenţi chiar, care, în 
precocitatea lor ce s-a întâlnit în mod fericit cu un cadru sociocultural adecvat, au reuşit să străbată 
toate cele trei etape, rămânând ca, în continuare, ei nu numai să le împlinească integral conținutul, ci 
şi să-l îmbogăţească. 


XII. Aspecte ontogenetice 

Dacă dezvoltarea dimensiunii psihologice este un proces complex ce se desfăşoară postnatal, 
geneza acesteia are loc încă în viaţa intrauterină, la un moment în care subsistemul nervos atinge un 
anumit nivel de structurare (nu numai de alcătuire !). Geneza în perioada intrau-terină se datorează, 
cel mai probabil, unor forme simple de trăire a stărilor de confort şi disconfort cu origine în planul 
biologic, al cărui nivel entropic poate fi situat la o valoare optimă sau uşor crescută. Nu poate fi 
exclusă, în această etapă, nici contribuţia unor senzaţii (proprio-ceptive, labirintice, tactile şi, posibil, 
gustative), chiar dacă acestea sunt mai puţin discrete decât cele din perioada postnatală. Este posibil, 
de asemenea, ca unele elemente constitutive ale acestor trăiri să fie stocate ca atare în memorie, ele 
formând primul sistem de referinţă la care vor fi raportate apoi primele informaţii externe din timpul 
parturitiei şi imediat după aceasta. Ca urmare, se poate spune că fiinţa umană nu vine pe lume doar cu 


o singură dimensiune — cea pur biologică. Mai mult chiar, la naştere scoarța cerebrală are preformate 
anumite arhetipuri de gândire, ca primordii pentru dezvoltarea ulterioară în această direcţie. Unor 
astfel de realităţi este greu să le stabilim determinările şi mecanismele de apariție. Oricum, aceste 
arhetipuri trebuie considerate exclusiv ca potenfialitafi şi nu ca forme ale unei „eredităţi” sociale şi 
culturale cu un conţinut de norme concrete. Ar fi, însă, greşit să considerăm că fiinţa umană vine pe 
lume ca entitate biologică desă-vârşită şi că dezvoltarea ei ulterioară ar interesa doar celelalte trei 
dimensiuni, date prin naştere ca potentialitáti. În fapt, fiinţa umană deţine la naştere toate cele patru 
dimensiuni în formele lor incipiente, de start, pentru dezvoltarea lor ulterioară. 

În plan pur biologic, unele funcţii — cum sunt respiraţia şi digestia — încep abia imediat după 
actul parturitiei, în timp ce o alta — funcţia de reproducere — devine actuală mult mai târziu. Însăşi 
funcția de integrare în sfera biologică este precară în plan intern şi aproape exclusiv potenţială în plan 
extern (totala neajutorare a noului născut). Faptul că fiinţa umană vine pe lume cu cele patru 
dimensiuni doar în formele lor incipiente şi potenţiale şi, din acest motiv, inoperante la parametrii 
valorici specifici, constituie, desigur, un mare dezavantaj. Nu de puţine ori se afirmă — cu real temei — 
că fiinţa umană este, la naştere, cea mai neajutorată şi, din acest motiv, considerată — fără temei real — 
ca involuată în acest stadiu, comparativ cu speciile de animale superior organizate. În realitate, acest 
dezavantaj nu este pentru fiinţa umană decât tributul plătit pentru propria sa superioritate derivată din 
capacitatea de a rafiona. Rațiunea — specific umană —, dezvoltată, prin mecanisme încă necunoscute, 
din inteligenţa proprie şi animalelor superioare, a transformat lumea înconjurătoare dintr-un ambient 
limitat într-un univers dezměrginit. Cât este ea — rațiunea — un rezultat al reflectării acestui univers şi 
cât este ea un dat pentru reflectarea acestuia, reprezintă o chestiune discutabilă ce nu trebuie gândită 
unilateral şi în sincronism, ci contextual şi în diacronism, devenirea lumii înseşi fiind rezultatul unei 
evoluţii teleonomice. Universul existențial al fiinţei umane este nu numai nemărginit în spaţiu, ci şi 
infinit variabil în conţinut, el aflându-se dintotdeauna, dar, mai cu seamă, după apariţia omului, într-o 
permanentă transformare (antro-pizarea ambientului). În aceste condiţii, integrarea raţională a fiinţei 
umane devine un proces nu numai cu o complexitate maximă, ci şi cu o dinamică accentuată. 


XIII. Integrarea fiinţei umane 

În conformitate cu mecanismul unic — actul reflex (considerat în sens cibernetic şi nu exclusiv 
fiziologic) —, integrarea ființei umane reprezintă o procesualitate informaţională interactivă 
desfăşurată la nivelul unor ansambluri organale unitare, alcătuite şi structurate pe un principiu comun 
— acela al reflectării active, conştiente şi raționale. Un asemenea ansamblu unitar prezintă o intrare, la 
nivelul căreia sunt generate — sub impactul stimulului specific — informaţiile actuale din mediul extern 
şi/sau intern, un centru, la nivelul căruia există şi se dezvoltă un stoc informațional de referinţă, 
constituit prin învăţare mijlocită (educaţie şi instruire) şi nemijlocită (experienţa proprie) şi unde au 
loc prelucrarea informaţiilor şi elaborarea comenzilor şi o ieşire, la nivelul căreia comenzile sunt 
materializate în reacţii de răspuns şi acte comportamentale. În acelaşi timp, stocul informaţional de 
referință (memoria individuală) poate constitui şi în sine o sursă de comenzi, fără participarea 
informaţiilor actuale, elaborarea lor având, în acest caz, o motivaţie interioară cu origine în acelaşi 
stoc, întrucât permanenta restructurare a informaţiilor depozitate în memoria indivi-duală generează 
efecte cu caracter nu numai retroactiv, ci şi anticipativ (proiectiv). Încât, prin prelucrarea rational- 
afectivă (cele două emisfere cerebrale fiind specializate în aceste două direcţii) a informațiilor din 
stoc, se poate ajunge la structuri sui-generis fără un corespondent direct în realitatea trecută, trăită 
mijlocit sau nemijlocit. Acest proces dă conţinut ideatic celor ce va să vină, realității dorite, adică 
imaginaţiei. Forma concretă în care acest conţinut se exprimă diferă de la un individ la altul funcţie, în 
primul rând, de determindrile genetice şi, in al doilea rând, de cele formative. Exprimările în forme 
concrete sau mediat-con-crete, ori cele în forme abstracte sau mediat-abstracte sunt apanajul spiritului 
narativ din domeniile artei, ştiinţei şi filosofiei, respectiv al spiritului creator din aceleaşi domenii. 
Desigur, între spiritul pur narativ şi cel pur creator există o arie largă în care extremele se amestecă în 
proporții diferite, în interiorul acesteia fiind cuprinşi cei mai multi dintre indivizii umani; este vorba 
aici nu de o distribuţie trimodală, ci de una unimodală. Având dimensiunea biologică deja constituită 
pentru un nivel optim de existenţă şi pe celelalte trei în formele lor incipiente, individul uman vine, 


prin naştere, într-o lume în care cele patru sfere — biologică, psihologică, socială şi culturală — sunt 
preconstituite şi cu un anume nivel de dezvoltare condiționată istoric. Integrarea într-o astfel de lume, 
ce stă la baza dezvoltării postnatale şi care se bazează pe principiul reflectării, va duce la dezvoltarea 
celor patru dimensiuni ale fiinţei umane individuale, astfel încât aceasta devine un „produs” ale cărui 
dimensiuni poartă amprenta gradului de complexitate — determinat istoric — al sferelor lumii în care a 
avut loc integrarea. Însă, integrarea nu este un simplu proces de reflectare actuală, ci unul doar bazat 
pe principiul reflectării. Constituirea şi dezvoltarea depozitului individual de informaţii conferă fiinţei 
umane posibilitatea integrării în prezentul trăit prin permanenta raportare la trecut şi prin permanenta 
anticipare a viitorului. Imaginea viitorului astfel construită poate revela ființei umane nu numai 
aspecte concordante cu lumea reala, ci şi aspecte discordante cu aceasta. Pe lângă faptul că această 
discordanta devine o sursă de nemulțumiri interioare, ea se instituie şi ca o sursă de motivații pentru 
unele atitudini critice, precum şi ale unor acţiuni de corectare a lumii, de transformare a ei în sensul 
unei mai mari apropieri de specificul uman. În acest mod, fiinţa umană se dovedeşte a fi nu numai un 
produs al lumii în care trăieşte, ci şi un creator al ei. La rândul ei, lumea astfel schimbată, influenţează 
dezvoltarea fiinţei umane prin integrarea ei în noile circumstanţe, acest dinamism accentuându-se 
progresiv. Totul este ca viteza cu care se schimbă lumea să nu depăşească viteza cu care se pot realiza 
procesele integratoare, adaptative ale fiinţei umane, altfel preţul plătit de aceasta, mai cu seamă la 
nivelul dimensiunii sale psihologice, se dovedeşte prea mare în comparaţie cu avantajele dobândite 
din schimbarea lumii. Mentinerea echilibrului în această direcție nu se poate realiza pe baza bunului 
simt, ci numai pe baza rațiunii. Schimbánd lumea, prin îmbogățirea conţinutului fiecărei sfere 
componente, fiinţa umană se schimbă, în fapt, pe sine şi, prin aceasta, ea devine produsul propriei 
sale creații. Cum, însă, schimbarea lumii este rodul rațiunii, fiinţa umană se dovedeşte a fi produsul 
complex rezultat din îmbinarea a două valori majore : aceea a istoriei lumii în care s-a format şi aceea 
a gândirii proiective prin care s-a transformat. Întrucât însăşi istoria lumii este rodul gândirii predece- 
sorilor, fiinţa umană poate fi considerată ca un produs rațional al Naturii. Doar din această 
perspectivă şi în acest mod se poate afirma că omul nu reprezintă altceva decât acea parte a Naturii 
prin care aceasta se dovedeşte conştientă şi responsabilă de propria sa existenţă şi devenire. Lumea 
nu este numai un cadru în care fiinţa umană trebuie acceptată, ci şi un obiect de acceptare pentru 
aceasta. Acceptarea presupune, însă, criterii, iar criteriile — judecăţi de valoare. Încât, fiinţa umană nu 
are doar determinare istorică, ci şi autodeterminare. Ea se pune în acord cu lumea numai în măsură în 
care aceasta se dovedeşte conformă principiilor şi idealurilor specific umane, în caz contrar fiinţa 
umană purcede la schimbarea lumii în sensul umanizării ei. Astfel, fiinţa umană se dovedeşte a fi nu 
numai produsul, ci creatoarea lumii. Traind şi evoluând într-o lume pe care, în mare măsură, singur a 
modelat-o, omul devine, în fapt, produsul propriei sale creaţii. 

TESTE DE AUTOEVALUARE 


1. Pompa de Na-K are - direct sau indirect- urmatoarele roluri: 
A.mecanism homeostazic 

B.mecanism electrogen 

C.mecanism de corectare a pH-ului citoplasmatic 

D.mecanism de inchidere a canalelor ionice 


2. Amplitudinea potentialului de actiune este determinata de : 
intensitatea excitantului 

bruschetea aplicarii excitantului 

durata actiunii excitantului 

valoarea potentialului de repaus 


ROS P 


3. Din punct de vedere functional, neuronii sint: 
unipolari, bipolari, multipolari si pseudounipolari 
colinergici, adrenergici, dopaminergici 

senzitivi, intercalari (asociatie) si efectori 

stelati, piramidali, sferici 


LOoOSP 


4. Circuitele reverberante sint implicate in: 
A.mentinerea stării de veghe a scoartei cerebrale 
B.trezirea scoartei, după starea de somn 
C.memoria de scurta durata 
D.mentinerea tonusului muscular 


5. Energia utilizata direct de neuron pentru secretia neuromesagerilor provine din: 
oxidarea glucozei 
oxidarea acizilor grasi 
oxidarea aminoacizilor 
adenozin-tri-fosfat 


[= căii = iti 


6. Organitul celular specializat in furnizarea de energie metabolica este : 
a. reticulul endoplasmatic neted 
b. ergastoplasma 
c. mitocondria 
d. lizozomul 


T. Pompa de Na-K: 
A.este un mecanism neconsumator de energie 
B.scoate la exterior trei ioni K si aduce la interior doi ioni Na 
C.aduce la interior doi ioni K si scoate la exterior trei ioni Na 
D.se mai numeste si ATP-aza Na-K dependenta 


8. Potentialul de repaus al membranei neuronale: 
A.are o valoare constanta in timp pentru un neuron dat 
B.are o valoare variabila in timp, in limite relativ largi, functie de anumite circumstante 
C.este generat de pompa de Na-K, a cărei stoichiometrie este de 3/2 
D.determina valoarea excitabilitătii (pentru o membrana data) 


9. Modificarile de excitabilitate (iradierea si concentrarea) in jurul focarului sint : 


de aceeasi valoare pe toata zona afectata 

mai mari in zonele mai indepartate de focar si mai mici in cele mai apropiate 
mai mici in zonele mai indepartate de focar si mai mari in cele mai apropiate 
aleatorii, ele nedepinzind de distanta fata de focar 


LOS P 


A.conferă arcului calitatea de mecanism cu autoreglaj 
B.face imposibila aparitia vreunei erori in răspunsul efectorului 
C.conferă arcului calitatea de mecanism cu reglaj 


10. In cadrul unui arc reflex, aferentatia inversa indeplineste următoarele roluri : 


D.face posibila interventia corectoare a centrului nervos in cazul in care răspunsul 


efectorului este mai mare sau mai mic fata de comanda primita. 


11. Arcurile reflexe, după numărul de sinapse, pot sa fie: 
monosinaptice 
polisinaptice 
mono- si polisinaptice 
asinaptice 


PO Sp 


12. In prima etapa a realizării conditionării reflexe (pavloviene) contribuie: 


deus... 


deus. * 


deus... 

exclusiv relatiile sinaptice 


13. Faptul ca sinapsa nu este o formatiune statica, ci una dinamica, sprijină: 


A. procesul de memorare 

B.procesul de invatare 

C.modificarea vitezei de circulatie a semnalelor in circuitele neuronale 
D.procesul de inhibitie 


14. Circuitele reverberante: 
A.sint specifice formatiei reticulate 
B.formeaza sistemul activator ascendent 
C.formeaza sistemu activator descendent 
D.asigura mentinerea atentiei 


— IS: Deschiderea canalelor ionice poate fi produsa prin: 
A.sporirea fluiditătii fosfolipidelor membranare 

B.deformarea mecanica a gurii externe a canalului ionic 
C.reducerea valorii pH in lichidul de la fata externa a membranei 
D.cresterea valorii pH in lichidul de la fata externa a membranei 


